กลุ่มธุรกิจ Healthcare แบ่งออกเป็นอะไรบ้าง
1. บริษัทเทคโนโลยีชีวภาพ (Biotechnology) จะทำการวิจัยและพัฒนาผลิตภัณฑ์จากสิ่งมีชีวิต อย่างจุลชีพหรือชิ้นเซลล์สิ่งมีชีวิตเพื่อนำมาใช้แก้ไขปัญหาเฉพาะจุดต่อไป เช่น การตัดต่อยีนส์, การสร้างแอนติบอดี (หรือโปรตีนที่มีหน้าที่ต้านโรคร้ายและสิ่งผิดปกติในร่างกาย, วัคซีนที่มีจุลชีพอย่างเชื้อโรค รวมถึงความรู้และเทคนิคด้านชีวิวิทยาอื่น ๆ เพื่อรักษาโรคร้ายและอาการเจ็บป่วยต่าง ๆ  นอกจากจะใช้ในด้านสุขภาพของมนุษย์ ก็ยังมีการวิจัยและพัฒนาไปใช้ในด้านอื่น ๆ เช่น สัตว์ (การตัดต่อพันธุกรรมปศุสัตว์เพื่อผลผลิตที่ดีขึ้น, ลดโรคร้าย), สิ่งแวดล้อม (การกำจัดขยะ, การบำบัดแหล่งน้ำเสีย ฯลฯ), พืช (การตัดต่อพันธุกรรมให้เหมาะกับสภาพพื้นที่, เพิ่มผลผลิต) บริษัท Biotechnology มีแนวโน้มสูงที่จะนำรายรับที่ได้กลับไปทำการวิจัยและพัฒนา (Research and development) เพื่อค้นหาและสร้างสรรค์สิ่งใหม่ มาแข่งกับบริษัทอื่น ๆ เป็นกระบวนการที่ใช้เงินสูง และโอกาสสำเร็จค่อนข้างต่ำ แต่ก็เป็นสิ่งจำเป็นเพราะความล้มเหลวถือเป็นแกนหลักของความสำเร็จในอนาคต


2. บริษัทผลิตยา มีความคล้ายบริษัทเทคโนโลยีชีวภาพ คือ มีการใช้เทคโนโลยีและองค์ความรู้เพื่อวิจัย พัฒนา และผลิตยารักษาโรคเหมือนกัน แต่ต่างกันตรงที่บริษัทยาจะเน้นไปที่ด้านสุขภาพโดยตรง แต่ผลิตภัณฑ์จาก Biotechnology จะสามารถนำไปปรับใช้ได้ในหลายอุตสาหกรรม ส่วนเรื่องการนำกำไรกลับไปทำ R&D ก็จะไม่ต่างกันมาก เว้นแต่เป็นบริษัทผลิตยาที่เน้นผลิตยาสามัญจากสิทธิบัตรหมดอายุแล้ว เป็นหนึ่งในหุ้นที่ดึงดูดนักลงทุนที่ต้องการผลตอบแทนสูง เพราะแนวโน้มที่ประชากรทั่วทั้งโลกต้องใช้ยาสำหรับโรคทั่วไปมีมากขึ้นเรื่อย ๆ รวมถึงกระแสเรื่องการดูแลรักษาสุขภาพก็สูงขึ้น ส่งผลให้เกิดการแข่งแข่งขันระหว่างบริษัทยาด้วยกัน ซึ่งระยะยาวจะส่งผลดีต่อทั้งผู้บริโภคและนักลงทุน


3. ผู้ผลิตอุปกรณ์เครื่องมือแพทย์ บริษัทผู้ผลิตอุปกรณ์การแพทย์สามารถเป็นได้ทั้งผู้ผลิตถุงมือแบบใช้แล้วทิ้ง, ท่อยางห้ามเลือด, เทอร์โมมิเตอร์วัดไข้, ลิ้นหัวใจเทียม ไปจนถึงอุปกรณ์ที่ใช้เทคโนโลยีระดับสูง เช่น ระบบหุ่นยนต์ช่วยผ่าตัด ตลาดผู้ผลิตอุปกรณ์การแพทย์ทั่วโลกในปี 2022 มีมูลค่าราว ๆ 577.26 พันล้านดอลลาร์ และคาดการณ์ว่าจะเพิ่มขึ้นจนถึง 850 พันล้านดอลลาร์ในปี 2030 การเติบโตของธุรกิจผู้ผลิตอุปกรณ์การแพทย์สูงขึ้นสัมพันธ์กับ จำนวนผู้สูงอายุที่เพิ่มขึ้น, โรคร้ายหรือโรคเรื้อรังที่มีมากขึ้น และความก้าวหน้าของเทคโนโลยี เช่น 3D ปริ้นติ้ง, ระบบหุ่นยนต์, และ IoT การลงทุนในหุ้นกลุ่มนี้ก็มีความเสี่ยงที่คล้ายบริษัทยาและ Biotech เนื่องจากกำไรต้องนำมาใช้ในการ R&D ต่อ แต่ด้วยเทคโนโลยีที่ก้าวหน้าและระบบดิจิทัลที่แพร่หลายก็ทำให้การพัฒนาผลิตภัณฑ์ต่าง ๆ รวดเร็วและล้ำหน้ายิ่งขึ้น นักลงทุนก็มีโอกาสได้ผลตอบแทนโดยใช้เวลาไม่นาน


4. โรงพยาบาลและคลินิคการแพทย์ โรงพยาบาลและคลินิคการแพทย์คือผู้ให้บริการด้านสุขภาพ ถือเป็นด่านหน้าในการรับผู้ป่วยโดยตรง ธุรกิจโรงพยาบาลและคลินิคถือเป็นการลงทุนที่ค่อนข้างเสี่ยงน้อยเมื่อเทียบกับส่วนอื่น ๆ ของธุรกิจ Healthcare และผลประกอบการของธุรกิจโรงพยาบาลในไตรมาส 2 ปี 2023 แม้กำไรสุทธิจะลดลงไปบ้าง แต่ก็ยังได้กำไรถ้วนหน้า การลงทุนหุ้นโรงพยาบาลเอกชนมีความเสี่ยงค่อนข้างต่ำ เพราะต่อให้ผู้คนดูแลสุขภาพดีแค่ไหน เมื่อร่างกายเสื่อมตามกาลเวลาก็จำเป็นต้องพึ่งบริการของโรงพยาบาล และหากเป็นโรงพยาบาลเครือใหญ่ ก็ยิ่งสามารถทำกำไรได้ง่ายเพราะสามารถจัดซื้อเวชภัณฑ์และอุปกรณ์ต่าง ๆ ในจำนวนมากเพื่อกระจายไปตามสาขาต่าง ๆ ได้ง่าย (Economy of scale) โอกาสที่ รพ. จะนำกำไรไปใช้เป็นจำนวนมากคือ การสร้างตึกใหม่, ขยายพื้นที่ และการควบรวมกิจการโรงพยาบาลอื่น ๆ


5. ประกันสุขภาพและประกันชีวิต บริษัทประกันก็เป็นส่วนสำคัญของ Healthcare เพราะนโยบายหรือเงื่อนไขประกันมักจะสัมพันธ์กับแพ็คเกจการรักษาของโรงพยาบาล ส่วนใหญ่จะไม่ครอบคลุมการรักษาในคลินิคหลายแห่ง ในปัจจุบันผู้คนเล็งเห็นความสำคัญของประกันมากขึ้น จากหลาย ๆ ปัจจัย เช่น ระบบโรงพยาบาลรัฐมีจำนวนคนไข้มากเกิน, โรคภัยไข้เจ็บที่มากขึ้น, ปัญหาสุขภาพจากโครงสร้างประเทศที่ย่ำแย่, ไปจนถึงค่ารักษาพยาบาล รพ. เอกชน ทำให้ธุรกิจประกันสุขภาพและชีวิตได้รับความนิยมต่างจากในอดีต ธุรกิจประกันเหมาะกับการลงทุนระยะยาว ด้วยโมเดลธุรกิจที่บริษัทจะมีเงินสดในมือจำนวนมาก และจะมีรายจ่ายต่อเมื่อผู้เอาประกันเข้าเงื่อนไขที่บริษัทกำหนดเท่านั้น หากหุ้นธุรกิจประกันนั้น ๆ มียอดเยอะ ก็มีสินทรัพย์หมุนเวียนสูงมากพอที่จะฟื้นกลับมาได้แม้เศรษฐกิจอยู่ในช่วงขาลง
การวิเคราะห์ทางการเงิน & เศรษฐศาสตร์การเงิน,ความรู้ทางการเงิน